修府學後同官僚見諸生
作者：劉敞
朝代：宋

paragraphs: 用儒沐休運，撫俗奉明詔。
雖愧文翁治，猶非武城笑。
兹堂丞相規，頗盡泮宫妙。
高閣横青冥，長廊騖䆗窱。
春秋大復古，修舊非所誚。
庭壇一已新，丹堊欻相照。
迂疏賴衆才，簡默希坐嘯。
况多都邑賢，歷講道術要。
藩籬可目涉，弦誦或耳剽。
氾鄉亦何人，千載名獨劭。